I dok dobar dio Hrvatske muku muči s opasnom poledicom, koja je paralizirala Gorski kotar, ali mnoge druge krajeve Lijepe naše, u Puli je nevrijeme napravilo kaos na parkiralištima.

Jaka kiša i vjetar slomila su više velikih i teških stabala koja su se obrušila izravno na parkirana vozila. Uzrokovana je velika materijalna šteta no po dosadašnjim informacijama nitko nije ozlijeđen. U Puli obilne kiše i inače često stvaraju probleme, no ovakvi prizori koje je uhvatio Pixsellov fotoreporter Duško Marušić ipak se rjeđe vide.

- Zapravo, na tom istom parkiralištu prije negdje četiri godine palo je još veće stablo i pritom uništilo četiri automobila - otkriva nam kolega Marušić, no kaže da je problem širi:

- Općenito je s tim stablima problem u Puli jer imaju plitko korijenje i to su stara stabla. Na žalost dogodilo se da su automobili na na krivom mjestu u krivo vrijeme. No, znalo je toga još biti i na drugim mjestima u Puli. Prošle je godine jedno stablo palo na cesti prema aerodromu. Ali, je tada palo na automobil u vožnji i pritom je žena iz Danske bila teško ozlijeđena - prisjeća se Marušić.

Iz Hrvatskih šuma su problem riješili tek na način da na nekim mjestima postave znak s upozorenjem na opasnost od pada stabala, ali ne i da se sumnjiva stabla uklone i tako u potpunosti eliminira opasnost.